เจ้าชายฟูมิฮิโตะ อากิชิโนะโนะมิยะ

**มกุฎราชกุมารอากิชิโนะ** (ญี่ปุ่น: 秋篠宮皇嗣殿下; โรมาจิ: *Akishino-no-miya Kōshi Denka*; อังกฤษ: His Imperial Highness Crown Prince Akishino) ทรงดำรงพระอิสริยยศ "โคชิ" (皇嗣) หรือ มกุฎราชกุมารแห่งญี่ปุ่น ทรงเป็นพระราชโอรสพระองค์รองในสมเด็จพระจักรพรรดิพระเจ้าหลวงอากิฮิโตะกับสมเด็จพระจักรพรรดินีพระพันปีหลวงมิจิโกะ และเป็นพระโสทรานุชาในสมเด็จพระจักรพรรดินารูฮิโตะ จักรพรรดิพระองค์ปัจจุบัน

ทรงมีพระนามจริงว่า เจ้าชายฟูมิฮิโตะ (文仁親王) โดยหลังจากที่พระองค์อภิเษกสมรสในวันที่ 29 มิถุนายน พ.ศ. 2533 พระองค์ได้ก่อตั้งมิยาเกะ (ราชวงศ์สาขา) ของพระองค์เองขึ้น และได้รับพระราชทานพระนามมิยาโงจากสมเด็จพระจักรพรรดิอากิฮิโตะว่า "อากิชิโนะ" จึงมีการระบุพระนามของพระองค์ด้วยพระนามมิยาโงแทนพระนามจริง 

สัญลักษณ์ประจำพระองค์ ต้นสึกะ (栂) ที่ประทับหลัก ตำหนักอากิชิโนะ เขตพระราชฐานอากาซากะ เขตมินาโตะ กรุงโตเกียว

## พระประวัติ
### เจ้าชายอายะ

#### พระประสูติการ
วันที่ 30 พฤศจิกายน พ.ศ. 2508 (ปีโชวะที่ 40) เวลา 00:22 นาที มกุฎราชกุมารีมิจิโกะทรงมีพระประสูติการพระราชโอรส ณ โรงพยาบาลสำนักพระราชวัง () พระราชวังหลวงโตเกียว กรุงโตเกียว 

วันที่ 6 ธันวาคม พ.ศ. 2508 มีการจัดพิธีเฉลิมพระนาม (命名の儀) ซึ่งเป็นธรรมเนียมราชสำนักที่จัดหลังจากการประสูติประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ เนื่องจากทรงเป็นพระโอรสในมกุฎราชกุมาร พระองค์ทรงได้รับพระราชทานพระนามจากสมเด็จพระจักรพรรดิฮิโรฮิโตะ (พระอัยกา) ว่า "ฟูมิฮิโตะ" (文仁) อีกทั้งทรงได้รับพระราชทานพระนามโกโชโงว่า "礼宮" (*Aya-no-miya*) โดยสื่อญี่ปุ่นมีการระบุพระนามของพระองค์ในวัยพระเยาว์ว่า "礼宮" (โรมาจิ: *Aya-no-Miya*) ส่วนสำนักพระราชวังรวมถึงสื่อต่างประเทศระบุพระนามในภาษาอังกฤษว่า "Prince Aya" (เจ้าชายอายะ)

เจ้าชายอายะทรงเป็นพระโอรสพระองค์รองในมกุฎราชกุมารอากิฮิโตะกับมกุฎราชกุมารีมิจิโกะ ทรงมีพระเชษฐา 1 พระองค์ คือ เจ้าชายฮิโระ (นารูฮิโตะ) และพระขณิษฐา 1 พระองค์ คือ เจ้าหญิงโนริ (ซายาโกะ) ตามลำดับ พระองค์ทรงประทับร่วมกับพระบิดา-พระมารดา ณ พระตำหนักโทงู (東宮御所) ในเขตพระราชฐานอากาซากะ 

ณ วันประสูติ พระองค์ทรงเป็นพระราชนัดดาในสมเด็จพระจักรพรรดิฮิโรฮิโตะ พระองค์จึงดำรงฐานันดร "ชินโน" หรือเจ้าชายชั้นเอกแห่งราชวงศ์ญี่ปุ่น ตามกฎมณเฑียรบาลญี่ปุ่น มาตรา 6 และทรงมีสถานะเป็นรัชทายาทลำดับที่ 3 ต่อจากพระบิดาและพระเชษฐาตามลำดับ ตามกฎมณเฑียรบาลญี่ปุ่น มาตรา 2

#### การศึกษา
พ.ศ. 2513 - 2514 ทรงศึกษาระดับอนุบาลที่โรงเรียนอนุบาลกากูชูอิน ()

วันที่ 18 ตุลาคม พ.ศ. 2513 เมื่อพระชนมายุเข้า 5 ชันษา ทรงประกอบพิธีสวมฮากามะ (着袴の儀) และ พิธีฟูกาโซกิ (深曽木の儀) ตามธรรมเนียมราชสำนักสำหรับพระบรมวงศานุวงศ์ฝ่ายหน้า

พ.ศ. 2515 - 2520 ทรงศึกษาระดับประถมศึกษาที่โรงเรียนประถมศึกษากากูชูอิน ()

พ.ศ. 2521 - 2526 ทรงศึกษาระดับชั้นมัธยมศึกษาตอนต้นและตอนปลายที่โรงเรียนมัธยมชายกากูชูอิน ()

พ.ศ. 2527 ทรงเข้าศึกษาระดับปริญญาตรี ภาควิชารัฐศาสตร์ คณะนิติศาสตร์ มหาวิทยากากูชูอิน () อีกทั้งทรงเป็นผู้ก่อตั้งประธานชมรมวิจัยด้านธรรมชาติและวัฒนธรรม (自然文化研究会) และทรงดำรงตำแหน่งประธานของชมรม

วันที่ 30 พฤศจิกายน พ.ศ. 2528 ทรงมีพระชนมายุครบ 20 ชันษา พระองค์ทรงประกอบพิธีบรรลุนิติภาวะ (加冠の儀) และได้รับพระราชทานเครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นมหาปรมาภรณ์จากสมเด็จพระจักรพรรดิฮิโรฮิโตะ หลังจากประกอบพิธีแล้ว พระองค์จะทรงเริ่มมีส่วนร่วมในกิจกรรมของราชวงศ์อย่างเต็มพระองค์

ช่วง พ.ศ. 2530 ทรงเริ่มไว้พระมัสสุ (หนวด) แต่ค่อนข้างเป็นที่กังวลใจของทางสำนักพระราชวังในช่วงแรก เนื่องจากส่วนใหญ่จะมีแค่จักรพรรดิยุคสงครามเท่านั้นที่จะทรงไว้พระมัสสุ เช่น จักรพรรดิเมจิ, จักรพรรดิไทโช, จักรพรรดิโชวะ แต่พอถึงช่วงยุคหลังสงคราม บทบาทของจักรพรรดิและราชวงศ์ถูกเปลี่ยนจากผู้นำทางด้านทหาร ให้เป็นสัญลักษณ์ประเทศทางด้านวัฒนธรรมและวรรณกรรมแทน ส่งผลให้ในยุคหลังราชวงศ์ชายค่อนข้างระมัดระวังในการไว้พระมัสสุ
thumb|สัญลักษณ์ประจำพระองค์ ต้นสึกะ (栂)
thumb|เจ้าชายอายะ ในพิธีบรมราชาภิเษกของสมเด็จพระจักรพรรดิอากิฮิโตะ|426x426pxพ.ศ. 2531 ทรงสำเร็จการศึกษาระดับปริญญาตรีจากมหาวิทยากากูชูอิน () 

พ.ศ. 2531 - 2533 ทรงทำวิจัยทางด้านสัตววิทยาที่วิทยาลัยเซนต์จอห์น มหาวิทยาลัยออกซฟอร์ด (St John's College, Oxford) เป็นเวลา 2 ปี แต่พระองค์ทรงเดินทางไปกลับประเทศญี่ปุ่นบ่อยครั้งเนื่องจากการประชวรของสมเด็จพระจักรพรรดิฮิโรฮิโตะ (พระอัยกา)

พ.ศ. 2539 ทรงสำเร็จการศึกษาระดับปริญญาเอก สาขาวิทยาศาสตร์ มหาวิทยาลัยบัณฑิตศึกษาขั้นสูง (โซเก็นได) ทรงเป็นพระบรมวงศานุวงศ์แห่งราชวงศ์ญี่ปุ่นพระองค์แรกที่สำเร็จการศึกษาระดับปริญญาเอก

### เจ้าชายอากิชิโนะ
เจ้าชายอายะทรงพบกับนางสาวคิโกะ คาวาชิมะครั้งแรกที่ร้านหนังสือในมหาวิทยาลัยซึ่งเธอทำงานพาร์ทไทม์อยู่ที่นั่น โดยพระองค์ได้เชิญเธอเข้าชมรมวิจัยด้านธรรมชาติและวัฒนธรรมที่พระองค์ทรงเป็นผู้ก่อตั้ง ต่อมาทั้งสองพระองค์ทรงสร้างความสัมพันธ์และเริ่มสนิทกันผ่านกิจกรรมของชมรม หลังจากที่เจ้าชายและเธอสนิทกันมากขึ้น พระองค์ก็ได้ชวนเธอไปที่พระตำหนักโทงู ที่ประทับของพระองค์ในเขตพระราชฐานอากาซากะตั้งแต่ช่วงแรก ๆ ที่สนิทกัน อีกทั้งมีการเล่นเทนนิสประเภทคู่ร่วมกับพระบิดาพระมารดาของพระองค์และยังได้รับประทานของว่างด้วยกัน ซึ่งทำให้เธอปรับตัวเข้ากับราชวงศ์ได้อย่างราบรื่น

วันที่ 26 มิถุนายน พ.ศ. 2529 เจ้าชายอายะทรงขอนางสาวคิโกะ คาวะชิมะแต่งงานระหว่างรอสัญญาณไฟเดินข้ามถนนที่สี่แยกหน้าสถานีเมจิโระ ซึ่งขณะนั้นเจ้าชายทรงมีพระชนมายุ 20 ชันษา ส่วนเธอมีอายุ 19 ปี 

วันที่ 7 มกราคม พ.ศ. 2532 จักรพรรดิโชวะสวรรคต จึงทำให้สมเด็จพระจักรพรรดิอากิฮิโตะ พระบิดา เสด็จขึ้นครองราชย์ ส่วนเจ้าชายอายะทรงขึ้นเป็นรัชทายาทลำดับที่ 2 ต่อจากพระเชษฐาของพระองค์ ตามกฎมณเฑียรบาลญี่ปุ่น มาตรา 2

วันที่ 12 กันยายน พ.ศ. 2532 เจ้าชายอายะและนางสาวคิโกะ คาวาชิมะได้ให้สัมภาษณ์กับสื่อมวลชนว่าทรงทำการหมั้นกันอย่างไม่เป็นทางการเรียบร้อยแล้ว แต่ยังไม่สามารถทำพิธีตามธรรมเนียมของราชวงศ์ได้ เนื่องจากยังอยู่ในช่วงไว้อาลัยของจักรพรรดิโชวะ การหมั้นหมายของทั้ง 2 พระองค์ ได้รับการตั้งคำถามมากมายจากสื่อ เนื่องจากยังอยู่ในช่วงไว้อาลัยและทรงจะอภิเษกสมรสก่อนพระเชษฐา เจ้าชายฮิโระ (นารูฮิโตะ) (ว่าที่มกุฎราชกุมาร ณ ขณะนั้น)

วันที่ 12 มกราคม พ.ศ. 2533 มีการจัดพิธีโนไซ (納采の儀) หรือพิธีหมั้นอย่างเป็นทางการตามธรรมเนียมราชวงศ์ ระหว่างเจ้าชายอายะกับนางสาวคิโกะ คาวาชิมะ ซึ่งจัดขึ้นหลังการไว้อาลัยของจักรพรรดิโชวะthumb|250x250px|ราชวงศ์สาขาอากิชิโนะ เมื่อ พ.ศ. 2563

วันที่ 29 มิถุนายน พ.ศ. 2533 มีการจัดพิธีอภิเษกสมรสระหว่างเจ้าชายอายะกับนางสาวคิโกะ คาวาชิมะ ซึ่งสมเด็จพระเทพรัตนราชสุดา สยามบรมราชกุมารีเสด็จไปร่วมในพิธีการครั้งนี้ด้วย ในวันเดียวกัน เจ้าชายอายะทรงก่อตั้งมิยาเกะหรือราชวงศ์สาขาของพระองค์เองขึ้น และทรงได้รับพระราชทานพระนามมิยาโงจากสมเด็จพระจักรพรรดิอากิฮิโตะว่า "อากิชิโนะ" ซึ่งมีที่มาจากชื่อเมืองในจังหวัดนาระ ภายหลังการอภิเษกสมรส สื่อญี่ปุ่นได้ระบุพระนามของพระองค์ว่า "秋篠宮" (*Akishino-no-Miya*) และทางสำนักพระราชวังระบุพระนามในภาษาอังกฤษว่า "Prince Akishino" ซึ่งในไทยก็มีการระบุพระนามว่า "เจ้าชายอากิชิโนะ" เช่นกัน ในส่วนของพระชายา สำนักพระราชวังได้ระบุพระนามพระองค์ในภาษาอังฤษว่า "Princess Akishino" (เจ้าหญิงอากิชิโนะ)

เจ้าชายอากิชิโนะทรงแยกที่ประทับจากพระตำหนักโทงูที่เคยประทับกับพระบิดาพระมารดา มาประทับร่วมกับพระชายา ณ อดีตบ้านพักของแม่นมในเขตพระราชฐานอากาซากะ ซึ่งเป็นบ้านไม้ชั้นเดียวอายุกว่า 60 ปี แต่มีการปรับปรุงใหม่เพื่อให้เป็นที่ประทับของทั้งสองพระองค์ พอเมื่อเจ้าหญิงชิจิบุสิ้นพระชนม์ในปี พ.ศ. 2538 จึงได้มีการปรับปรุงตำหนักชิจิบุใหม่เพื่อใช้เป็นพื้นที่รับแขกของเจ้าชายอากิชิโนะ ถัดมาในปี พ.ศ. 2541 มีการก่อสร้างอาคารสูง 3 ชั้นเชื่อมเข้ากับตำหนักชิจิบุเดิมเพื่อใช้เป็นที่ประทับส่วนพระองค์ หลังจากที่การต่อเติมแล้วเสร็จในปี พ.ศ. 2543 เจ้าชายอากิชิโนะพร้อมทั้งพระชายาและพระบุตรได้ย้ายเข้ามาประทับในอาคารต่อเติมใหม่ โดยส่วนของตำหนักชิจิบุเดิมยังคงเอาไว้ใช้รับแขกเป็นหลัก และมีการเรียกที่ประทับโดยรวมทั้งหมดนี้ว่า "ตำหนักอากิชิโนะ" (秋篠宮邸)

เจ้าชายและเจ้าหญิงอากิชิโนะทรงมีพระโอรส-พระธิดาด้วยกัน 3 พระองค์ ตามลำดับดังนี้
# เจ้าหญิงมาโกะ (23 ตุลาคม พ.ศ. 2534)
# เจ้าหญิงคาโกะ (29 ธันวาคม พ.ศ. 2537)
# เจ้าชายฮิซาฮิโตะ (6 กันยายน พ.ศ. 2549)
### มกุฎราชกุมารอากิชิโนะ
หลังจากการประสูติของพระองค์เมื่อ พ.ศ. 2508 ราชวงศ์ญี่ปุ่นมีการประสูติของสตรีติดต่อกัน 9 พระองค์ โดยไม่มีบุรุษประสูติเลย รวมถึงมกุฎราชกุมารนารูฮิโตะก็ทรงมีพระราชธิดา (เจ้าหญิงไอโกะ) เพียงพระองค์เดียว ด้วยสาเหตุนี้จึงมีการถกเถียงกันในหมู่ประชาชนเกี่ยวกับตัวกฎมณเฑียรบาลญี่ปุ่นว่าควรจะแก้ไขให้สตรีสามารถขึ้นครองราชย์ได้ด้วยหรือไม่ เนื่องจากราชวงศ์ญี่ปุ่นในอดีตเคยมีบันทึกถึงการครองราชย์ของจักรพรรดินีถึง 8 พระองค์ แต่ก็มีข้อโต้แย้งเช่นกันว่าเป็นแค่การครองราชย์เพียงชั่วคราวเนื่องจากสถานการณ์ทางการเมืองเท่านั้น (เช่น รัชทายาทชายตัวจริงยังไม่บรรลุนิติภาวะ) อีกทั้งจักรพรรดินีไม่เคยอภิเษกระหว่างครองราชย์ จึงไม่ได้ให้กำเนิดรัชทายาทเพื่อสืบบัลลังก์ต่อ จากข้อถกเถียงต่างๆ รวมทั้งสภาที่ปรึกษาได้ให้คำแนะนำแก่นายจุนอิจิโร โคอิซูมิ นายกรัฐมนตรี ณ ขณะนั้น จึงทำให้ทางนายกรัฐมนตรีก็มีความตั้งใจในการแก้ไขกฎมณเฑียรบาลนี้เช่นกัน และเริ่มมีการเตรียมร่างแก้ไขกฎหมายเพื่อนำเข้าสู่สภานิติบัญญัติ แต่พอเจ้าหญิงอากิชิโนะทรงตั้งพระครรภ์และให้กำเนิดเจ้าชายฮิซาฮิโตะใน พ.ศ. 2549 ทำให้นายกรัฐมนตรีระงับการส่งเรื่องขอแก้ไขกฎมณเฑียรบาลในสภานิติบัญญัติ จึงยังทำให้เจ้าชายอากิชิโนะยังคงสถานะเป็นรัชทายาทลำดับที่ 2 ของราชวงศ์ญี่ปุ่น

วันที่ 30 เมษายน พ.ศ. 2562 สมเด็จพระจักรพรรดิอากิฮิโตะ พระบิดา ทรงประกาศสละราชสมบัติ และมกุฎราชกุมารนารูฮิโตะ พระเชษฐา เสด็จขึ้นครองราชย์เป็นสมเด็จพระจักรพรรดินารูฮิโตะ ในวันที่ 1 พฤษภาคม พ.ศ. 2562 จึงส่งผลให้เจ้าชายอากิชิโนะทรงมีสถานะเป็น "โคชิ" หรือรัชทายาทตามมาตรา 2 ของกฎมณเฑียรบาลญี่ปุ่น อย่างไรก็ตามพระองค์ไม่ได้ดำรงพระอิสริยยศโคไตชิ (皇太子) เหมือนอย่างพระบิดาและพระเชษฐา เนื่องจากกฎมณเฑียรบาลญี่ปุ่น มาตรา 8 ระบุว่า *"โคชิ" (รัชทายาท) ที่เป็นพระราชโอรสในจักรพรรดิจะดำรงพระอิสริยยศ[[โคไตชิ]]"* ซึ่งพระองค์ทรงเป็นพระราชอนุชาในจักรพรรดิพระองค์ใหม่  

วันที่ 13 มิถุนายน พ.ศ. 2562 กฎหมายพิเศษว่าด้วยการสละราชสมบัติของสมเด็จพระจักรพรรดิมีผลบังคับใช้ ซึ่งมาตรา 5 ระบุว่า *"สำหรับพระบรมวงศานุวงศ์ที่ทรงมีสถานะเป็น "โคชิ" (รัชทายาท) ตามลำดับการสืบสันตติวงศ์ในมาตรา 2 ของ[[กฎราชวงศ์|กฎมณเฑียรบาลญี่ปุ่น]] ให้ปฏิบัติตามแบบอย่างของอิสริยยศ[[โคไตชิ]]"*  จากการประกาศใช้กฎหมายพิเศษนี้ จึงส่งผลให้เจ้าชายอากิชิโนะดำรงพระอิสริยยศเทียบเท่าโคไตชิทุกประการ ซึ่งภายหลังการประกาศใช้กฎหมายพิเศษ ทางสำนักพระราชวังได้ระบุพระนามของพระองค์ในภาษาญี่ปุ่นว่า "秋篠宮皇嗣" (*Akishino-no-Miya Kōshi*) และในภาษาอังกฤษว่า "Crown Prince Akishino" (มกุฎราชกุมารอากิชิโนะ) ส่วนพระชายา ทางสำนักพระราชวังระบุพระนามในภาษาญี่ปุ่นว่า "秋篠宮皇嗣妃" (*Akishino-no-Miya Kōshihi*) และในภาษาอังกฤษว่า "Crown Princess Akishino" (มกุฎราชกุมารีอากิชิโนะ) 

วันที่ 22 ตุลาคม พ.ศ. 2562 มีการจัดพิธีบรมราชาภิเษก (即位礼正殿の儀) ของสมเด็จพระจักรพรรดินารูฮิโตะ มกุฎราชกุมารอากิชิโนะทรงฉลองพระองค์ชุด "โอนิ โนะ โฮ" (黄丹袍) ซึ่งเป็นชุดคลุมสีส้มอมแดงสำหรับมกุฎราชกุมารหรือรัชทายาท 

วันที่ 8 พฤศจิกายน พ.ศ. 2563 มีการจัดพิธี "ริกโกชิ โนะ เร" (立皇嗣の礼) ซึ่งเป็นพิธีที่สมเด็จพระจักรพรรดินารูฮิโตะทรงสถาปนาอิสริยยศ "โคชิ" (皇嗣) หรือมกุฎราชกุมารแห่งราชวงศ์ญี่ปุ่นให้กับพระองค์อย่างเป็นทางการ  

วันที่ 20 - 21 พฤศจิกายน พ.ศ. 2563 มกุฎราชกุมารและมกุฎราชกุมารีอากิชิโนะ เสด็จไปเคารพศาลเจ้าอิเซะ เพื่อรายงานการดำรงพระอิสริยยศมกุฎราชกุมารแก่เทพเจ้าอามาเตราซุ

## พระราชกรณียกิจ

### พิธีราชสำนัก

* ทุกวันที่ 1 มกราคมของทุกปี ทรงตามเสด็จสมเด็จพระจักรพรรดิและสมเด็จพระจักรพรรดินีออกมหาสมาคมในพิธี "ชินเน็น-อิปปัน-ซังงะ" (新年一般参賀) เนื่องในวันขึ้นปีใหม่ 
* ทรงร่วมตามเสด็จสมเด็จพระจักรพรรดิและสมเด็จพระจักรพรรดินีออกมหาสมาคมในพิธี"เท็นโน-ทันโจบิ-อิปปัน-ซังงะ" (天皇誕生日一般参賀) เนื่องวันเฉลิมพระชนมพรรษาของสมเด็จพระจักรพรรดิ
* ในเดือนมกราคมของทุกปี ทรงร่วมพิธี "อูตาไก ฮาจิเมะ" (歌会始の儀) ซึ่งเป็นธรรมเนียมประจำปีในพระราชสำนัก โดยจะมีการร่วมกันขับร้องบทกวีในท่วงทำนองโบราณตามแบบแผนดั้งเดิมของญี่ปุ่น
* ในเดือนมกราคมของทุกปี ทรงร่วมพิธี "โคโช ฮาจิเมะ" (講書始) โดยสมเด็จพระจักรพรรดิและสมเด็จพระจักรพรรดินีพร้อมพระบรมวงศานุวงศ์ จะเสด็จออกรับฟังการบรรยายจากผู้ทรงคุณวุฒิในสาขาวิชามนุษยศาสตร์ สังคมศาสตร์ และวิทยาศาสตร์
* ทุกช่วงฤดูใบไม้ผลิและฤดูใบไม้ร่วง ทรงร่วมงานเลี้ยงในสวน ณ สวนหลวงอากาซากะ ในเขตพระราชฐานอากาซากะ กรุงโตเกียว ซึ่งมีสมเด็จพระจักรพรรดิเป็นเจ้าภาพ เพื่อเลี้ยงต้อนรับแขกผู้มีเกียรติจากหลากหลายวงการในประเทศญี่ปุ่น 

* ทรงร่วมเสวยพระกระยาหารค่ำ ณ ตำหนักอากิชิโนะ ในเขตพระราชฐานอากาซากะ เมื่อมีสมาชิกราชวงศ์ต่างประเทศหรือผู้นำจากต่างประเทศมาเยือนประเทศญี่ปุ่น

### ปฏิบัติพระราชกรณียกิจแทนพระองค์สมเด็จพระจักรพรรดิ
วันที่ 15 พฤศจิกายน พ.ศ. 2554 ทรงปฏิบัติหน้าที่แทนสมเด็จพระจักรพรรดิครั้งแรก เนื่องจากสมเด็จพระจักรพรรดิอากิฮิโตะ พระราชบิดา ทรงเข้ารับการรักษาพระวรกาย ส่วนมกุฎราชกุมารนารูฮิโตะ พระเชษฐา เสด็จเยือนจังหวัดนากาโนะ โดยทรงพระกรุณาโปรดเกล้าโปรดกระหม่อมให้เจ้าชายอากิชิโนะเสด็จออกแทนพระองค์ในการพระราชทานเครื่องราชอิสริยาภรณ์ประจำฤดูใบไม้ร่วงแก่บุคคลผู้มีผลงานโดดเด่นในด้านต่าง ๆ และมีพระดำรัสแทนพระองค์สมเด็จพระจักรพรรดิแก่ผู้รับเครื่องราชอิสริยาภรณ์

ภายหลังจากพระองค์ดำรงพระอิสริยยศมกุฎราชกุมาร ทรงปฏิบัติพระราชกรณียกิจแทนพระองค์สมเด็จพระจักรพรรดินารูฮิโตะ ดังนี้

* วันที่ 20 กันยายน พ.ศ. 2565 สมเด็จพระจักรพรรดินารูฮิโตะเสด็จเยือนสหราชอาณาจักรเพื่อเข้าร่วมงานพระบรมศพสมเด็จพระราชินีนาถเอลิซาเบธที่ 2
* วันที่ 20 มิถุนายน พ.ศ. 2566 สมเด็จพระจักรพรรดินารูฮิโตะเสด็จเยือนอินโดนีเซีย
* วันที่ 25 - 28 มิถุนายน พ.ศ. 2567 สมเด็จพระจักรพรรดินารูฮิโตะเสด็จเยือนสหราชอาณาจักร
* วันที่ 6 - 13 กรกฎาคม พ.ศ. 2568 สมเด็จพระจักรพรรดินารูฮิโตะเสด็จเยือนมองโกเลีย

### การกุศล
เดือนพฤษภาคม พ.ศ. 2563 มกุฎราชกุมาร-มกุฎราชกุมารีอากิชิโนะพร้อมพระโอรส-ธิดาและเจ้าหน้าที่สำนักพระราชวัง ทรงบริจาคชุดกาวน์และหน้ากากแฮนด์เมดจากถุงพลาสติกให้กับโรงพยาบาลไซเซไก เนื่องจากการขาดแคลนของอุปกรณ์ทางการแพทย์ในช่วงที่สถานการ์ณโควิด 19 ระบาดหนัก

### การส่งเสริมเยาวชน

* ทรงร่วมสนทนากับนักเรียนในโครงการ "มาเมะ-กิชะ" (豆記者) หรือนักข่าวตัวจิ๋ว ซึ่งเป็นโครงการแลกเปลี่ยนนักเรียนระหว่างญี่ปุ่นแผ่นดินใหญ่กับเกาะโอกินาวะ โดยพระราชกรณียกิจนี้ถูกริเริ่มในสมัยของมกุฎราชกุมารอากิฮิโตะ พระราชบิดา และถูกส่งต่อให้กับผู้ที่ดำรงตำแหน่งมกุฎราชกุมารในสมัยถัดมาเรื่อย ๆ โดยปัจจุบันได้ส่งต่อมายังพระองค์ ซึ่งเหล่านักเรียนจะได้เข้าเฝ้าพระองค์พร้อมกับพระชายา พระโอรส-ธิดา ที่ตำหนักอากาซากะตะวันออก และทรงมีพระปฏิสันถารกับเหล่านักเรียนในเรื่องธรรมชาติ, อาหาร เป็นต้น
* ทรงพระราชทานวโรกาสให้สมาพันธ์ลูกเสือญี่ปุ่น (ボーイスカウト日本連盟) เข้าเฝ้า ณ ตำหนักอากาซากะตะวันออก โดยประธานสมาพันธ์ลูกเสือญี่ปุ่น และตัวแทนลูกเสือจาก 47 จังหวัดทั่วประเทศ ที่ได้รับเครื่องหมายขั้นสูงสุด (ขั้นฟูจิ) จะทำการปฏิญาณตนต่อหน้าพระพักตร์ จากนั้นพระองค์จะพระราชทานพระราชดำรัสแก่เหล่าลูกเสือ พิธีการเข้าเฝ้านี้ถูกริเริ่มในสมัยมกุฎราชกุมารนารูฮิโตะ พระเชษฐา ซึ่งในปัจจุบันพระราชกรณียกิจนี้ได้ส่งต่อมาให้พระองค์
* ทรงมอบรางวัลในงานประกวดเขียนเรียงความจากหนังสือระดับเยาวชนแห่งชาติ (青少年読書感想文全国コンクール)

### ด้านธรรมชาติ

* ทรงร่วมงาน "ผู้พิทักษ์พื้นที่สีเขียวแห่งชาติ" (全国「みどりの愛護」のつどい) ซึ่งเป็นงานส่งเสริมและปลูกฝังจิตสำนึกในการอนุรักษ์สิ่งแวดล้อม รวมถึงเชิดชูเกียรติและขอบคุณผู้ที่ทำคุณประโยชน์ในด้านธรรมชาติ
* ทรงร่วมงานการประชุมของสมาคมสวนพฤกษศาสตร์แห่งประเทศญี่ปุ่น  (公益社団法人日本植物園協会) ที่พระองค์ทรงเป็นประธานกิตติมศักดิ์ ซึ่งสมาคมนี้จะส่งเสริมความสำคัญเพื่อพัฒนาสวนพฤกษศาสตร์ทั่วประเทศ
* ทรงมอบรางวัลเชิดชูเกียรติแก่องค์กรจัดการป่าไม้ในโครงการส่งเสริมการจัดการป่าไม้แห่งชาติ ของสมาคมวนศาสตร์แห่งญี่ปุ่น ซึ่งโครงการนี้จะมีการคัดเลือกองค์กรจัดการป่าไม้ที่มีผลงานยอดเยี่ยมในการประยุกต์ป่าไม้ให้เข้ากับแต่ละท้องถิ่น และมีส่วนในการส่งเสริมและพัฒนากิจการป่าไม้ในพื้นที่นั้นๆ

### การรำลึกถึงความสูญเสียจากสงคราม

* เสด็จไปทรงเคารพสุสานทหารผ่านศึกชิโดริงาฟูจิ เขตชิโยดะ กรุงโตเกียว ซึ่งเป็นสุสานของเหล่าทหารที่เสียชีวิตในต่างแดนในสงครามโลกครั้งที่ 2
* ทรงร่วมพิธีรำลึกเพื่อไว้อาลัยผู้เสียชีวิตจากภัยสงครามและแผ่นดินไหวในพื้นที่คันโต ณ ศาลาอนุสรณ์สถานโตเกียว ซึ่งเป็นพิธีการไว้อาลัยแก่ผู้เสียชีวิตจากการทิ้งระเบิดครั้งใหญ่ในโตเกียว ในปี พ.ศ. 2488 และเหตุการณ์แผ่นดินไหวใหญ่ในภูมิภาคคันโต ในปี พ.ศ. 2466

### ด้านวิทยาศาสตร์ และเทคโนโลยี

* ทรงมอบรางวัลส่งเสริมการศึกษาของสมาคมส่งเสริมวิทยาศาสตร์แห่งญี่ปุ่น (日本学術振興会育志賞) เพื่อเชิดชูนักศึกษาระดับปริญญาเอกที่มีผลงานยอดเยี่ยมและเป็นกำลังสำคัญในการพัฒนาการวิจัยทางวิชาการของญี่ปุ่นในอนาคต
* ทรงเปิดงาน Osaka World Expo 2025 ซึ่งพระองค์ทรงเป็นประธานกิตติมศักดิ์ของการจัดงานครั้งนี้
* ทรงมอบรางวัลของสมาคมส่งเสริมวิทยาศาสตร์แห่งญี่ปุ่น (日本学術振興会賞) และรางวัลส่งเสริมงานวิชาการของสถาบันวิทยาศาสตร์แห่งญี่ปุ่น (日本学士院学術奨励賞) เพื่อเชิดชูนักวิจัยอายุต่ำกว่า 45 ปีที่มีผลงานยอดเยี่ยมตั้งแต่เนิ่นๆ เพื่อกระตุ้นแรงบันดาลใจในการทำงานวิจัย

### สภาราชวงศ์ญี่ปุ่น
วันที่ 16 กันยายน พ.ศ. 2558 - ปัจจุบัน ทรงดำรงตำแหน่งเป็นสมาชิกสภาราชวงศ์ญี่ปุ่น () ซึ่งสภาจะประกอบด้วยตัวแทนราชวงศ์, นายกรัฐมนตรี, ตัวแทนสำนักพระราชวัง, ตัวแทนสภานิติบัญญัติ และอื่นๆ ซึ่งสภาจะใช้เป็นที่พูดคุยและอนุมัติพิธีการต่างๆ เช่น การแต่งงานของราชวงศ์ หรือการสละราชสมบัติ

### ตำแหน่งในองค์กร

#### ยังทรงดำรงตำแหน่งอยู่

* ประธานสถาบันปักษีวิทยา ยามาชินะ (公益財団法人山階鳥類研究所) (2529)
* ประธานสมาคมสวนสัตว์และสัตว์น้ำแห่งประเทศญี่ปุ่น (公益社団法人日本動物園水族館協会) (2531)
* ประธานมูลนิธิ Social Welfare Organization Saiseikai Imperial Gift Foundation () (2556)
* ประธานสมาคมเกษตรแห่งประเทศญี่ปุ่น (公益社団法人大日本農会) (2557)
* ประธานสมาคมป่าไม้แห่งประเทศญี่ปุ่น (公益社団法人大日本山林会) (2557)
* ประธานสมาคมสวนพฤกษศาสตร์แห่งประเทศญี่ปุ่น (公益社団法人日本植物園協会) (2559)
* ประธานกองทุนสนับสนุนตัวอย่างทางวิชาการทางด้านปศุสัตว์ (家畜資源学術標本基金)
* ประธานองค์กรพิทักษ์วัดเซ็นเนียว ()
* ประธานกิตติมศักดิ์กองทุนสัตว์ป่าโลกประจำประเทศญี่ปุ่น (世界自然保護基金) (2540)
* ประธานกิตติมศักดิ์สมาคมผู้รักน้ำเต้าญี่ปุ่น (2547)
* อุปนายกกิตติมศักดิ์องค์กรสยามสมาคม (2548)
* ประธานกิตติมศักดิ์องค์กร Japan-Netherland Society (日蘭協会) (2552)
* ประธานกิตติมศักดิ์สมาคม Japan river
* ประธานกิตติมศักดิ์มูลนิธิดร.เซลมัน แวกส์มัน
* สมาชิกกิตติมศักดิ์พิพิธภัณฑ์ออสเตรเลีย (Australian Musuem)

#### เคยทรงดำรงตำแหน่ง

* ประธานกิตติมศักดิ์การแข่งขันเทเบิลเทนนิสชิงแชมป์โลก ครั้งที่ 41 (2534), ครั้งที่ 46 (2544)
* ประธานกิตติมศักดิ์เทศกาลป่าและดอกไม้ (2535 - 2558, 2560, 2561)
* ประธานกิตติมศักดิ์สมาคมเทนนิสญี่ปุ่น (公益財団法人日本テニス協会) (2535)
* ประธานกิตตมศักดิ์การแข่งขัน Alpine skiing ชิงแชมป์โลก ปี 1993 (2536)
* ประธานกิตติมศักดิ์โครงการรำลึก 100 ปีการอพยพของชาวญี่ปุ่นสู่เม็กซิโก (2540)
* ประธานกิตติมศักดิ์โครงการรำลึก 100 ปีความสัมพันธ์ทางการทูตระหว่างญี่ปุ่นและอาร์เจนตินา (2541)
* ประธานกิตติมศักดิ์นิทรรศการพืชสวนนานาชาติชิซุโอกะ (2546)
* ประธานกิตติมศักดิ์โครงการวิจัยความสัมพันธ์ระหว่างคนกับไก่ (2547)
* ประธานกิตติมศักดิ์การประชุมสุดยอดสิ่งแวดล้อมสำหรับเด็ก (2548)
* ประธานกิตติมศักดิ์การประชุม FISTA 2006 (2548)
* ประธานกิตติมศักดิ์งานมหกรรมหนังสือนานาชาติโตเกียว (東京国際ブックフェア) (2549, 2550, 2552 - 2556, 2548, 2549)
* ประธานกิตติมศักดิ์การแข่งขันโอลิมปิกวิชาการ สาขาชีววิทยา ครั้งที่ 20 (2550)
* ประธานกิตติมศักดิ์งานมิตรภาพญี่ปุ่น-อินโดนีเซีย (2551)
* ประธานกิตติมศักดิ์งานการแลกเปลี่ยนระหว่างญี่ปุ่น-ลุ่มแม่น้ำดานูบ (2552)
* ประธานกิตติมศักดิ์งานนิทรรศการวัฒนธรรมโมเสก (Mosaiculture) ฮามามัตสึ (2552)
* ประธานกิตติมศักดิ์งานประชุมบอนไซโลก ครั้งที่ 8 เมืองไซตามะ (2560)
* ประธานกิตติมศักดิ์การแข่งขันรักบี้ชิงแชมป์โลกปี 2019 (2562)
* ประธานกิตติมศักดิ์งาน World Expo 2025 (2566)

### ตำแหน่งทางวิชาการ

*นักวิจัยพิเศษประจำ The University Museum มหาวิทยาลัยโตเกียว (東京大学総合研究博物館)
*ศาสตราจารย์พิเศษ มหาวิทยาลัยโตเกียว

### งานวิจัย

* 28 มิถุนายน พ.ศ. 2532 "Morphological Comparison of the Mekong Giant Catfish, Pangasianodon gigas, with Other Pangasiid Species" เป็นการเปรียบเทียบลักษณะทางสัณฐานวิทยาของปลาบึก (Pangasianodon gigas) กับปลาชนิดอื่นๆ ในวงศ์ปลาสวาย (Pangasiidae) เพื่อจำแนกปลาบึกออกจากปลาในวงศ์เดียวกัน
* 20 ธันวาคม พ.ศ. 2537 "One subspecies of the red junglefowl (Gallus gallus gallus) suffices as the matriarchic ancestor of all domestic breeds" เป็นงานวิจัยทางพันธุกรรมที่ใช้ดีเอ็นเอไมโทคอนเดรีย โดยสรุปได้ว่าไก่บ้านทุกสายพันธุ์ทั่วโลกมีบรรพบุรุษฝ่ายแม่ที่สืบเชื้อสายมาจากไก่ป่าแดงสายพันธุ์ย่อย (Gallus gallus gallus) เพียงสายพันธุ์เดียวเท่านั้น
* 21 พฤศจิกายน พ.ศ. 2538 "The genetic link between the Chinese bamboo partridge (Bambusicola thoracica) and the chicken and junglefowls of the genus Gallus" เป็นการศึกษาที่ใช้หลักฐานทางพันธุกรรมเพื่อแสดงให้เห็นถึงความสัมพันธ์ทางวิวัฒนาการอย่างใกล้ชิดระหว่างไก่ฟ้าพญาลอกับไก่และไก่ป่า ซึ่งชี้ให้เห็นว่าทั้งสองกลุ่มอาจมีบรรพบุรุษร่วมกันในอดีต
* 25 มิถุนายน พ.ศ. 2539 "Monophyletic origin and unique dispersal patterns of domestic fowls" ซึ่งเป็นการศึกษาวิวัฒนาการของไก่ป่า (junglefowls) และไก่บ้าน (domestic fowls) โดยใช้วิธีการทางพันธุกรรมระดับโมเลกุล (molecular phylogeny) เพื่อวิเคราะห์ความสัมพันธ์ระหว่างสายพันธุ์
* 23 ธันวาคม พ.ศ. 2543 "Evolutionary aspects of gobioid fishes based upon a phylogenetic analysis of mitochondrial cytochrome B genes" เป็นการศึกษาในแง่มุมทางวิวัฒนาการของปลาในกลุ่มปลาบู่ (Gobioidei) โดยอาศัยการวิเคราะห์ทางสายวิวัฒนาการจากยีนไซโตโครม B ในไมโทคอนเดรีย 
* 25 ธันวาคม พ.ศ. 2551 "Phylogenetic Study of Okinawa and Amami Native Pig Based on Mitochondrial DNA Sequence" เป็นการศึกษาความสัมพันธ์ทางวิวัฒนาการของหมูพื้นเมืองโอกินาวะและอามามิ โดยอาศัยการวิเคราะห์ลำดับดีเอ็นเอในไมโทคอนเดรีย
* 31 ธันวาคม พ.ศ. 2551 "Evolution of Pacific Ocean and the Sea of Japan populations of the gobiid species, Pterogobius elapoides and Pterogobius zonoleucus, based on molecular and morphological analyses" เป็นการศึกษาเพื่อทำความเข้าใจว่าประชากรปลาบู่สองชนิดที่อาศัยอยู่ในมหาสมุทรแปซิฟิกและทะเลญี่ปุ่นมีวิวัฒนาการที่แตกต่างกันอย่างไร โดยอาศัยข้อมูลเชิงลึกจากทั้งการเปรียบเทียบดีเอ็นเอและรูปร่างลักษณะภายนอก

### พระราชนิพนธ์และที่เกี่ยวข้อง

* พ.ศ. 2537 "สารานุกรมภาพสัตว์ปีกในยุโรป" (欧州家禽図鑑) เป็นผลงานนิพนธ์ร่วม พร้อมทั้งถ่ายภาพและเขียนคำอธิบายประกอบ ISBN 4582518133
* พ.ศ. 2543 "ไก่กับมนุษย์ - มุมมองจากชาติพันธุ์ชีววิทยา" (鶏と人-民族生物学の視点から) ทรงนิพนธ์และเรียบเรียง ISBN 4096260622
* พ.ศ. 2551 "สารานุกรมนก" (鳥学大全) ทรงเรียบเรียง ISBN 4130603507
* พ.ศ. 2551 "ปัญญาชีววิทยาว่าด้วยนก" (ฺBiosophia of birds) ทรงเป็นบรรณาธิการ ISBN 4130831526
* พ.ศ. 2552 "สารานุกรมปศุสัตว์และสัตว์ปีกของญี่ปุ่น – คู่มือภาคสนามฉบับดีที่สุด" (日本の家畜・家禽 フィールドベスト図鑑) ทรงนิพนธ์และกำกับดูแลเนื้อหา ISBN 405403506X
* พ.ศ. 2552 "ความสัมพันธ์ระหว่างมนุษย์กับสัตว์ เล่ม 2: วัฒนธรรมของการทำปศุสัตว์" (ヒトと動物の関係学2 家畜の文化) ทรงนิพนธ์และร่วมเรียบเรียง ISBN 4000271083
* พ.ศ. 2559 "วารสารนิทรรศการปลาดุก" (ナマズの博覧誌) เป็นผลงานนิพนธ์ร่วมและทรงเป็นบรรณาธิการ ISBN 4000271083

### เยือนต่างประเทศ


ไฟล์:De zoon van de Japanse Keizer, Prins Fumihito, bezoekt het Zoölogisch Instituut , Bestanddeelnr 934-4802.jpg|เสด็จเยือนสถาบันสัตววิทยาที่เนเธอร์แลนด์ เมื่อ พ.ศ. 2532
ไฟล์:Visita del principe Akishino a Roma 2016 (13).jpg|เสด็จเยือนอิตาลี เมื่อ พ.ศ. 2559
ไฟล์:Jpnfin100 7 (48194959121).jpg|เจ้าชายและเจ้าหญิงอากิชิโนะ เสด็จเยือนฟินแลนด์ เมื่อ พ.ศ. 2562


## พระเกียรติยศ

### ลำดับพระราชอิสริยยศ
* 30 พฤศจิกายน 2508 – 29 มิถุนายน 2533: **เจ้าชายอายะ** (礼宮; Prince Aya)
* 29 มิถุนายน 2533 – 30 เมษายน 2562: **เจ้าชายอากิชิโนะ** (秋篠宮; Prince Akishino)
* 1 พฤษภาคม 2562 - ปัจจุบัน: **มกุฎราชกุมารอากิชิโนะ** (秋篠宮皇嗣; Crown Prince Akishino)

### เครื่องราชอิสริยาภรณ์
#### ญี่ปุ่น
* 80px เครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นสายสะพาย (2528)
* 80x80px|Golden Pheasant Award ribbon เหรียญลูกเสือ ชั้นคิจิ (ชั้นสูงสุด) 
#### ต่างประเทศ
* 80x80px|BEL Kroonorde Grootkruis BAR Order of the Crown (Belgium) ชั้นประถมาภรณ์ - ประเทศเบลเยียม
* 80x80px|Cordone di gran Croce OMRI BAR เครื่องอิสริยาภรณ์คุณธรรมแห่งสาธารณรัฐอิตาลี ชั้นประถมาภรณ์ - ประเทศอิตาลี (2541)
* 78x78px|ESP Isabella Catholic Order GC เครื่องราชอิสริยาภรณ์อิซเบลลาชาวคาทอลิก ชั้นประถมาภรณ์ - ประเทศสเปน (2551)
* 80x80px|NED Kroonorde A1 BAR Order of the Crown (Netherland) ชั้นประถมาภรณ์ - ประเทศเนเธอร์แลนด์ (2557)
* 80x80px|PER Order of the Sun of Peru - Grand Cross BAR เครื่องอิสริยาภรณ์พระอาทิตย์แห่งเปรู ชั้นประถมาภรณ์ - ประเทศเปรู (2557)
* 80x80px|National Order of Merit (Paraguay) - ribbon bar National Order of Merit (Paraguay) ชั้นประถมาภรณ์พิเศษ - ประเทศปารากวัย (2563)
* 80x80px|SWE Order of the Polar Star (after 1975) - Commander Grand Cross BAR เครื่องราชอิสริยาภรณ์ดาวขั้วโลก ชั้นประถมาภรณ์ - ประเทศสวีเดน

### ปริญญากิตติมศักดิ์
จากการที่ทรงสนพระทัยและศึกษาด้านปลาน้ำจืด, ปศุสัตว์ และโดยเฉพาะไก่ ด้วยพระวิริยะอุตสาหะตั้งแต่ครั้งยังทรงพระเยาว์ อันเป็นที่ประจักษ์แก่นักวิชาการเป็นอย่างดี ทรงได้รับพระราชทานปริญญาดุษฎีบัณฑิตกิตติมศักดิ์จากมหาวิทยาลัยต่างๆของไทย ดังนี้ 
* พ.ศ. 2538 - ปริญญาดุษฎีบัณฑิตกิตติมศักดิ์ มหาวิทยาลัยเกษตรศาสตร์
* พ.ศ. 2538 - ปริญญาวิทยาศาสตรดุษฎีบัณฑิตกิตติมศักดิ์ มหาวิทยาลัยบูรพา
* พ.ศ. 2542 - ปริญญาดุษฎีบัณฑิตกิตติมศักดิ์ สาขาการประมง มหาวิทยาลัยขอนแก่น
* พ.ศ. 2544 - ปริญญาวิทยาศาสตรดุษฎีบัณฑิตกิตติมศักดิ์ สาขาวิชาวิทยาศาสตร์ชีวภาพ จุฬาลงกรณ์มหาวิทยาลัย
* พ.ศ. 2544 - ปริญญาดุษฎีบัณฑิตกิตติมศักดิ์ สาขาชีววิทยา มหาวิทยาลัยศรีนครินทรวิโรฒ
* พ.ศ. 2546 - ปริญญาวิทยาศาสตรดุษฎีบัณฑิตกิตติมศักดิ์ สาขาวิชาเกษตรศาสตร์ มหาวิทยาลัยอุบลราชธานี
* พ.ศ. 2550 - ปริญญาดุษฎีบัณฑิตกิตติมศักดิ์ สาขาวิทยาศาสตร์การประมง สถาบันเทคโนโลยีพระจอมเกล้าเจ้าคุณทหารลาดกระบัง
* พ.ศ. 2554 - ปริญญาศิลปศาสตรดุษฎีบัณฑิตกิตติมศักดิ์ สาขาวิชาการจัดการมนุษย์กับสิ่งแวดล้อม มหาวิทยาลัยเชียงใหม่
* พ.ศ. 2554 - ปริญญาวิทยาศาสตรดุษฎีบัณฑิตกิตติมศักดิ์ สาขาวิชาสัตวศาสตร์ มหาวิทยาลัยเกษตรศาสตร์
* พ.ศ. 2555 - ปริญญาวิทยาศาสตรดุษฎีบัณฑิตกิตติมศักดิ์ สาขาวิชาเทคโนโลยีการเกษตร มหาวิทยาลัยธรรมศาสตร์
* พ.ศ. 2561 - ปริญญาปรัชญาดุษฎีบัณฑิตกิตติมศักดิ์ สาขาวิชาชีววิทยา มหาวิทยาลัยมหาสารคาม
* พ.ศ. 2568 - ปริญญาปรัชญาดุษฎีบัณฑิตกิตติมศักดิ์ สาขาวิชาสัตวศาสตร์ มหาวิทยาลัยนเรศวร

### ราชวงศ์สาขาอากิชิโนะ
ราชวงศ์สาขาอากิชิโนะก่อตั้งขึ้นภายหลังการอภิเษกสมรสระหว่างเจ้าชายอายะและนางสาวคิโกะ คาวาชิมะ เมื่อวันที่ 29 มิถุนายน พ.ศ. 2533 โดยสมเด็จพระจักรพรรดิอากิฮิโตะทรงพระราชทานพระนามมิยาโง "อากิชิโนะ" (秋篠宮) ให้กับเจ้าชายอายะ ผู้ทรงก่อตั้งและผู้นำราชวงศ์สาขาอากิชิโนะ

ตราประจำราชวงศ์สาขาอากิชิโนะ ประกอบด้วยดอกเบญจมาศกลีบเดี่ยว 14 กลีบอยู่ตรงกลาง ซึ่งเป็นตราประจำพระบรมวงศานุวงศ์ของราชวงศ์ญี่ปุ่น ล้อมรอบด้วยต้นสึกะ (栂) ซึ่งเป็นสัญลักษณ์ประจำพระองค์ของมกุฎราชกุมารอากิชิโนะ ผู้ก่อตั้งราชวงศ์สาขา

ณ ปัจจุบัน สมาชิกราชวงศ์สาขาอากิชิโนะ ประกอบด้วย

## เกร็ด

* งานอดิเรกของพระองค์คือการเล่นเทนนิส ซึ่งตอนที่พระองค์อยู่ระดับชั้นมัธยมศึกษาตอนต้น ทรงเข้าร่วมการแข่งขันเทนนิสระดับกรุงโตเกียว โดยผ่านเข้าถึงรอบ 8 คนสุดท้าย ซึงพระองค์ทรงใช้กลยุทธ์ในการตีลูกเทนนิสแบบมีลูกเล่น เพื่อทำให้คู่ต่อสู้สับสนมากกว่าเล่นด้วยพละกำลังตรง ๆ ทรงติด 10 อันดับแรกของการแข่งขันเทนนิสประเภทคู่ในระดับภูมิภาคคันโต
* ทรงเป็นแฟนตัวยงของวงเดอะบีเทิลส์
* ทรงเป็นที่รู้จักในฐานะนักวิจัยด้านนก, ไก่, สัตว์ครึ่งน้ำครึ่งบก, และโดยเฉพาะปลาดุก จนพระองค์ถูกขนานพระนามว่าเจ้าชายปลาดุก (ナマズの殿下) 
* ทรงมอบแหวนหมั้นที่ทำเป็นรูปทรงปลาดุกให้กับนางสาวคิโกะ คาวาชิมะ เนื่องจากปลาดุกเป็นสิ่งที่เจ้าชายทรงวิจัยในช่วงนั้น 
* มีการสร้างอนิเมชันเรื่อง "平成のシンデレラ 紀子さま物語" (เจ้าหญิงคิโกะ ซินเดอเรลล่ายุคเฮเซ) ผลิตโดยสตูดิโอโคเมท ฉายทาง Fuji TV ในวันที่ 29 มิถุนายน พ.ศ. 2533 เพื่อเฉลิมฉลองการแต่งงานระหว่างเจ้าชายและเจ้าหญิงอากิชิโนะ โดยมีนักร้อง ฮิเดมิ อิชิคาวะ () พากย์เสียงเจ้าหญิง และผู้ประกาศข่าว ชินสุเกะ คาไซ () พากย์เสียงเจ้าชาย
* วันที่ 18 - 19 ตุลาคม พ.ศ. 2544 ทรงเปิดเผยในงานสัมมนาครบรอบ 5 ปีของพิพิธภัณฑ์ทะเลสาบบิวะ ว่าพระองค์เคยเสวยปลาบึกซึ่งเป็นปลาแถบลุ่มแม่น้ำโขง ตอนที่ทรงมาเยือนประเทศไทยเพื่อทำการวิจัย
* ราชวงศ์สาขาอากิชิโนะ มีแนวคิดเรื่องการประหยัดและรักษาสิ่งแวดล้อม โดยเจ้าหญิงอากิชิโนะทรงเล่าว่าเคยเห็นเจ้าชายทรงใช้ดินสอที่มีความยาวเหลือแค่ 2 - 3 เซนติเมตร
* พระดำรัสของเจ้าหญิงมาโกะ พระธิดา กล่าวว่า "พระบิดาทรงโปรดการเสวยหนูตะเภา"
* พระดำรัสของเจ้าหญิงคาโกะ พระธิดา กล่าวว่า "พระบิดาทรงเป็นคนที่มีความรู้หลากหลายและทรงเป็นที่พึ่งในหลายๆด้าน เช่น ช่วยจับแมลงที่เข้ามาในบ้าน"
* พระดำรัสของเจ้าชายฮิซาฮิโตะ พระโอรส กล่าวว่า "พระบิดาเป็นคนละเอียดและพิถีพิถัน, บางครั้งก็เล่นมุกตลกระหว่างที่พูดคุยกันในครอบครัว, ทรงโกรธง่าย แต่ช่วงหลังทรงใจเย็นขึ้นกว่าเดิม, พระบิดาทรงไม่ชำนาญเรื่องทิศทางและแผนที่เท่าพระองค์"

## ราชตระกูล



## หมายเหตุ


## อ้างอิง

## แหล่งข้อมูลอย่างเป็นทางการ

* เว็บไซต์สำนักพระราชวังอิมพีเรียล (Imperial Household Agency) ภาษาอังกฤษ https://www.kunaicho.go.jp/eindex.html
* เว็บไซต์สำนักพระราชวังอิมพีเรียล (Imperial Household Agency) ภาษาญี่ปุ่น https://www.kunaicho.go.jp/
* ประกาศสํานักนายกรัฐมนตรี เรื่อง หลักเกณฑ์การทับศัพท์ภาษาเยอรมัน สเปน ญี่ปุ่น และมลายู ลงวันที่ 13 มีนาคม พ.ศ. 2561

หมวดหมู่:เจ้าชายญี่ปุ่น
หมวดหมู่:โคชิ (มกุฎราชกุมาร)
หมวดหมู่:บุคคลจากโตเกียว
หมวดหมู่:นักมีนวิทยาชาวญี่ปุ่น
หมวดหมู่:นักปักษีวิทยาชาวญี่ปุ่น
หมวดหมู่:ผู้ได้รับปริญญากิตติมศักดิ์จากมหาวิทยาลัยศรีนครินทรวิโรฒ
หมวดหมู่:ผู้ได้รับปริญญากิตติมศักดิ์จากจุฬาลงกรณ์มหาวิทยาลัย
หมวดหมู่:ผู้ได้รับปริญญากิตติมศักดิ์จากมหาวิทยาลัยบูรพา 
หมวดหมู่:ผู้ได้รับปริญญากิตติมศักดิ์จากมหาวิทยาลัยอุบลราชธานี 
หมวดหมู่:ผู้ได้รับปริญญากิตติมศักดิ์จากมหาวิทยาลัยขอนแก่น 
หมวดหมู่:ผู้ได้รับปริญญากิตติมศักดิ์จากมหาวิทยาลัยเชียงใหม่ 
หมวดหมู่:ผู้ได้รับปริญญากิตติมศักดิ์จากมหาวิทยาลัยเกษตรศาสตร์ 
หมวดหมู่:ผู้ได้รับปริญญากิตติมศักดิ์จากมหาวิทยาลัยธรรมศาสตร์
หมวดหมู่:ผู้ได้รับปริญญากิตติมศักดิ์จากมหาวิทยาลัยนเรศวร
หมวดหมู่:ผู้ได้รับปริญญากิตติมศักดิ์จากจุฬาลงกรณ์มหาวิทยาลัย
หมวดหมู่:ผู้ได้รับปริญญากิตติมศักดิ์จากสถาบันเทคโนโลยีพระจอมเกล้าเจ้าคุณทหารลาดกระบัง
หมวดหมู่:ผู้ได้รับปริญญากิตติมศักดิ์จากมหาวิทยาลัยมหาสารคาม
หมวดหมู่:มิยะแห่งญี่ปุ่น
หมวดหมู่:พระราชโอรสในจักรพรรดิญี่ปุ่น